*Apstiprināts*

 *Psihologu sertifikācijas padomē:*

*28.11.2021.*

Psihologu sertifikācijas padome

Vadlīnijas

Ieteicamā Juridisko psihologu darba noslodze

Psihologu sertifikācijas padomes Vadlīniju “Ieteicamā Juridisko psihologu darba noslodze” mērķis ir veidot psihologu, psihologu darba devēju, citu speciālistu, kas sadarbojas ar Juridiskās psiholoģijas profesionālās darbības jomā strādājošiem psihologiem, psihologu klientu vienotu izpratni par juridiskā psihologa darba specifiku un laiku, kas nepieciešams profesionālās darbības plānošanai, sagatavošanai un veikšanai, attiecīgi veicot Psihologu likuma 1.panta 3.punktā noteiktos profesionālos darbības veidus, t.i., “psiholoģiskā izpēte (novērtēšana), psihologa atzinuma sagatavošana, konsultēšana un individuāli, grupā vai organizācijā sniegta psiholoģiskā palīdzība, izmantojot profesionālās zināšanas un zinātniski pamatotas metodes,” kā arī veicot citus pienākumus, kuros tiek pielietotas zināšanas psiholoģijā.

Juridiskā psihologa veicamā darba saturs un apjoms dienā/nedēļā/mēnesī tiek pielāgots konkrētās darba vides specifikai, kurā juridiskais psihologs veic savu profesionālo darbību.

Juridiskajiem psihologiem profesionālo darbību veicot dažādās organizācijās / iestādēs, vadlīnijās noteiktais var tikt precizēts un mainīts attiecībā par dienā / nedēļā veicamā darba apjomu, vienlaikus saglabājot proporciju starp vadlīnijās minētajiem elementiem katra profesionālā darbības veida ietvaros.

Privātpraksē strādājošie juridiskie psihologi savu darbu organizē, ievērojot ar tiesībaizsardzības institūciju noslēgto līgumu un atbilstoši šīs institūcijas izvirzītajām prasībām.

Ieteicamā juridiskā psihologa darba noslodze vienā nedēļā

Psihologa tiešais kontakts ar klientu nepārsniedz 50% no darba apjoma, un kontaktstundas sastāda ne vairāk par 50% no psihologa darba laika. Tajā tiek iekļauts gan individuālas konsultācijas, gan darbs grupās, gan psiholoģiskās izpētes darbs un dažādu risku novērtēšana, nopratināšana, krīzes intervences.

Ieteicams veikt ne vairāk kā četras individuālās konsultācijas dienā vai 16 individuālās konsultācijas nedēļā. Optimālais grupu vadīšanas daudzums ir viena vai divas grupas nedēļā.

Nedēļā ieteicams veikt ne vairāk kā divas pilnās psiholoģiskās izpētes, ietverot kognitīvo procesu, emocionālās sfēras un personības izpēti, informācijas apstrādi un psihologa atzinuma sagatavošanu.

**Nedēļā ieteicams veikt ne vairāk kā trīs nepilngadīgo nopratināšanas, kuras ietver sagatavošanos nopratināšanai un pašu dalību nopratināšanas procesā.**

Uz psihologa darba pienākumu veikšanu ir attiecināmi arī sagatavošanās darbi pakalpojumu sniegšanai (klienta dzīves vēstures un anamnēzes apzināšana, dokumentu izpēte, metodes izvēle, darba materiālu apstrāde), sadarbība ar kolēģiem (piem., dalība starpinstitūciju sanāksmēs, darba grupas u.c.) un citu nozaru speciālistiem, pašizglītošanās (speciālās literatūras lasīšana, informācijas meklēšana, iepazīšanās ar jaunākajiem pētījumiem/tendencēm nozarē, dalība tālākizglītības / profesionālās kompetences pilnveides aktivitātēs, tostarp sadarbība ar psihologu-pārraugu). Minētais veido aptuveni 25-30% no psihologa darba laika.

Ievērojot Psihologu likuma 14.pantā noteikto, psihologam jāveic obligāta sava darba dokumentēšana – jāveido sadarbības pārskats, jāslēdz līgums ar klientu par pakalpojuma sniegšanu, jāreģistrē sagatavotie dokumenti – sadarbības pārskati, psihologa atzinumi u.c. dokumenti, atbilstoši darba vietas specifikai.

Atbilstoši Psihologu likuma 9.panta trešajā daļā noteiktajam: “uz resertifikāciju, pamatojoties uz šajā daļā minēto prasību izpildi apliecinošiem dokumentiem, ir tiesīgs pretendēt sertificēts psihologs, kuram nepastāv šā likuma [6.pantā](https://likumi.lv/ta/id/290115#p6) noteiktie aizliegumi psihologa profesionālās darbības veikšanai un kurš Ministru kabineta noteiktajā apjomā: 1) ir veicis psihologa profesionālo darbību psihologa sertifikātā norādītajā psihologa profesionālās darbības jomā; 2) ir nodrošinājis sadarbību ar psihologu - pārraugu savstarpēji noslēgta līguma ietvaros; 3) ir pilnveidojis savas profesionālās prasmes un kompetenci”.[[1]](#footnote-1)

**Ieteicamā Juridiskā psihologa darba noslodze**

**un tās pamatojums**

|  |  |  |
| --- | --- | --- |
| **Psihologa profesionālās darbības veidi** | **Pakalpojuma sniegšana**  | **Ieteicamais laiks** |
| Individuālākonsultēšana | Sagatavošanās pakalpojuma sniegšanai | Uzsākot sadarbību, sākotnējās informācijas apzināšana (t.sk. sadarbība ar pasūtītāju, iepazīšanās ar nepieciešamajiem dokumentiem saistībā ar klientu, situāciju, pasūtījumu utml.). Sadarbības gaitā kārtējās konsultācijas plānošana, konsultēšanas metožu izvēle. | 30-60 minūtes |
| Pakalpojuma sniegšana | Klienta motivācijas, problēmu un vajadzību noskaidrošana, sadarbības mērķu uzstādīšana, klienta ierobežojumu un resursu izvērtēšana, konsultēšana, sasniegto rezultātu izvērtēšana. Atgriezeniskās saites un rekomendāciju sniegšana klientam. | Vienas konsultācijas laiks: 45-60 minūtes (konsultāciju skaits tiek noteikts katrā gadījumā individuāli). |
| Sadarbības pārskata sagatavošana | Pēc konsultācijas tiek aizpildīts sadarbības pārskats atbilstoši darba vietas prasībām, noteiktām vadlīnijām, Psihologu likumam | 30 minūtes |
| Sadarbība ar pasūtītāju u.c. iesaistītajām institūcijām | Atgriezeniskās saites sniegšana par konsultēšanas rezultātiem, rekomendāciju izstrāde klienta situācijas risināšanai, ja tas ir nepieciešams. | 60-120 minūtes |
| **Psiholoģiskās palīdzības sniegšana individuāli vai grupā: krīzes intervence** | Sagatavošanās pakalpojuma sniegšanai | Informācijas apzināšana par klientu (-iem) un situāciju. Sagatavošanās krīzes intervencei. | 30-120 minūtes |
| Pakalpojuma sniegšana | Informācijas un atbalsta sniegšana. Darbs ar emocijām un jūtām. Risku un resursu izvērtēšana, atbalsta sistēmas apzināšana. Pašpalīdzībasstratēģijas izstrāde. | Vienas konsultācijas laiks: 60-120 minūtes(konsultāciju skaits tiek noteikts katrā gadījumā individuāli) |
| Psihologa dokumentācijas aizpildīšana | Atskaites sagatavošana, institūcijas darba specifikai atbilstoša atzinuma sagatavošana, sadarbības pārskata aizpildīšana. | 30-120 minūtes |
| Sadarbība ar pasūtītāju u.c. iesaistītajām institūcijām | Atgriezeniskās saites sniegšana par klienta (-u) psiholoģisko stāvokli, suicīda riskiem, krīzes intervences rezultātiem, rekomendāciju izstrāde klienta (-u) situācijas risināšanai.  | 60-120 minūtes |
| Psiholoģiskās palīdzības sniegšana grupā:grupu nodarbību vadīšana, t.sk. resocializācijas grupu vadīšana, uzvedības korekcijas grupu vadīšana un cita veida grupu nodarbību vadīšana | Programmas izstrāde  | Grupu darba programmas izstrādāšana (ja to paredz pakalpojums) | Atbilstošiplānotam grupas nodarbību kopējam laikamLīdz - 24 stundām |
|  | Sagatavošanās pakalpojuma sniegšanai | Katras nodarbības plānošana, materiālu sagatavošana | 30-60 minūtes |
|  | Pakalpojuma sniegšana | Grupas nodarbības vadīšana saskaņā ar konkrētās programmas prasībām. | Vienas grupu nodarbības laiks 60-120 minūtes (grupas nodarbību skaits atbilstošs programmai) |
|  | Atskaites sagatavošana | Pēc katras nodarbības tiek sagatavoti dokumenti – sadarbības pārskats, un citi dokumenti, atbilstoši programmas un darba devēja noteiktajām prasībām. | 60-120 minūtes |
|  | Sadarbība ar pasūtītāju u.c. iesaistītajām institūcijām | Atgriezeniskās saites sniegšana par klientu sasniegtajiem rezultātiem grupas darbā, rekomendāciju izstrāde klientu situācijas risināšanai.Pēc programmas pabeigšanas tiek sniegts programmas prasībām atbilstošs atzinums par katra klienta dalību programmā. | Līdz 4 stundām |
| Psiholoģiskās palīdzības sniegšana individuāli vai grupā:pārrunu vešana ārkārtas situācijā, t.sk. terorisma draudu situācijā, ķīlnieku krīzes situācijā, pašnāvības draudu situācijā u.c. ārkārtas situācijās. | Sagatavošanās pakalpojuma sniegšanai | Informācijas apzināšana par klientu- (iem) un situāciju, risku un resursu apzināšana, pārrunu stratēģijas izstrāde. Sadarbība ar citām iesaistītajām institūcijām, iesaiste situācijas koordinēšanā. | 30-120 minūtes |
|  | Pakalpojuma sniegšana | Darbs ar emocijām un jūtām. Situācijas izpēte, uzvedības mērķu identificēšana. Atbalsta sniegšana. Risku un resursu izvērtēšana. Pašpalīdzības stratēģijas izstrāde. Kontakta veidošana un uzturēšana (ar personu, kas draud veikt teroristiskas darbības; veicis ķīlnieka sagrābšanu; gatavojas veikt suicīdu), prasību / vajadzību noskaidrošana, stratēģiskās sarunas vešana, darbs ar emocijām un jūtām, risinājumu meklēšana.  | Līdz vienošanās ir noslēgta un/vai panākta teroristisko/suicidālo darbību pārtraukšana  |
|  | Atskaites sagatavošana  | Sadarbības pārskats vai citi dokumenti, ja to paredz normatīvie akti, kas pamato psihologa iesaisti situācijas risināšanā. | 30-120 minūtes |
|  | Sadarbība ar pasūtītāju u.c. iesaistītajām institūcijām | Atgriezeniskās saites sniegšana par krīzes pārrunu rezultātiem, risku un resursu izvērtējums, rekomendāciju izstrāde. | 60-120 minūtes |
| Psiholoģiskā izpēte  | Sagatavošanās psiholoģiskai izpētei | Pieprasījuma izvērtēšana, iepazīšanās ar nepieciešamajiem dokumentiem, sadarbība ar citiem speciālistiem. Izpētes metožu izvēle. | Sagatavošanās psiholoģiskai izpētei laiks: 60-120 minūtes |
| Psiholoģiskās izpētes veikšana  | Atbilstoši izpētes mērķim, izmantojot piemērotākās profesionālās izpētes metodes, nepieciešamās informācijas un datu ievākšanas process no pētāmās personas, piem., klienta dzīves vēstures un anamnēzes ievākšana. Uzvedības novērošana.Klienta kognitīvo spēju, intelekta, emocionālas sfēras, uzvedības, personības īpatnību, starppersonu attiecību, patopsiholoģisko faktoru u.c. psiholoģisko raksturotāju izpēte. | Vienas izpētes sesijas laiks: 45-120 minūtes(izpētes sesiju skaits tiek noteikts katrā gadījumā individuāli) |
| Izpētes rezultātu apstrādeAtgriezeniskās saites sniegšana | Iegūti datu apstrāde, rezultātu analīze, secinājumu formulēšana, rekomendāciju izstrāde, gadījumos, kad netiek sastādīts un sniegts atzinumsAtgriezeniskās saites sniegšana par psiholoģiskās izpētes rezultātiem | Atkarībā no izmantoto metožu apjoma 30-120 minūtes45-60 minūtesVienas konsultācijas ietvaros |
|  | Sadarbība ar pasūtītāju u.c. iesaistītajām institūcijām | Atgriezeniskās saites sniegšana par psiholoģiskās izpētes rezultātiem, rekomendāciju izstrāde klienta situācijas risināšanai.  | 60-120 minūtes |
| **Psihologa atzinuma sagatavošana**  | Atzinuma sagatavošana par psiholoģiskās izpētes rezultātiem | Iegūto datu apstrāde. Rezultātu analīze. Secinājumu formulēšana. Rekomendāciju izstrāde. | 3-10 stundasAtzinuma sagatavošanai nepieciešamais laiks saistīts ar konkrētā gadījuma psiholoģiskās izpētes dalībnieku skaitu, izpētes mērķi, apjomu  |
| **Psiholoģiskā novērtēšana: risku novērtēšana, t.sk. risku un vajadzību novērtēšana, vardarbības risku novērtēšana, suicidālas uzvedības risku novērtēšana u.c. risku novērtēšana.**  | Sagatavošanās risku un vajadzību novērtēšanai  | Iepazīšanās ar nepieciešamajiem dokumentiem, sadarbība ar citiem speciālistiem. | 60 – 180 minūtes |
|  | Intervija ar klientu | Saskaņā ar konkrētā riska noteikšanas metodi. | Vienas intervijas sesijas laiks 60-120 minūtes (intervijas sesiju skaits tiek noteikts atbilstoši klienta individuālajām īpatnībām un saskaņā ar metodi vai sesiju skaits tiek veltīts atbilstoši novērtēšanas vadlīnijām.) |
|  | Atskaites sagatavošana | Sadarbības pārskats un citi dokumenti atbilstoši izmantojamajai metodikai | 60-120 minūtes |
|  | Starpdisciplinārā sadarbība | Atgriezeniskās saites sniegšana par risku un vajadzību novērtēšanas rezultātiem, rekomendāciju izstrāde klienta situācijas risināšanai. | 60-120 minūtes |
| **Psiholoģiskās palīdzības sniegšana: iesaiste nepilngadīgo nopratināšanā.** | Sagatavošanās nopratināšanai | Informācijas apzināšana par klientu un izmeklējamo situāciju. | 30-90 minūtes |
| Nopratināšana  | Iesaiste nopratināšanā saskaņā ar procesuālo kārtību. | 60-360 minūtes |
| Speciālista viedokļa/liecības sniegšana | Viedokļa vai liecības sniegšana par nopratināšanas procesu. | 30-60 minūtes |
| **Speciālista – psihologa liecības/viedokļa sniegšana kriminālprocesā, civilprocesā, administratīvajā procesā vai administratīvā pārkāpuma procesā.** | Sagatavošanās speciālista liecības/viedokļa sniegšanai | Informācijas apzināšana par analizējamo situāciju. | 30-90 minūtes |
| Speciālista liecības/viedokļa sniegšana | Speciālista viedokļa sniegšana mutiski, atbildot uz procesa dalībnieku uzdotajiem jautājumiem, vai rakstveidā. | 30-360 minūtes |

1. Profesionālās apmācības vai kvalifikācijas paaugstināšanas regulējumu sk. Darba likuma 96.pants. [↑](#footnote-ref-1)